钦定古今图书集成/明伦汇编/官常典/第277卷 > 《集贤院山池赋》杜𫖮
## 钦定古今图书集成/明伦汇编/官常典/第277卷 > 《集贤院山池赋》杜𫖮

“郁乎群贤之林。有山其秀，有池而深。幽流淡泞，苍翠
嵚崟。千门下隔，三殿旁临。引肜庭之佳气，涵碧树之
清阴。连绵芳草，游泳仙禽。对石渠之铅粉，会金马之
衣簪。宛云霞而在目，眇江海而为心。何扁舟之独往，
何倒影之远寻。怀我魏阙，浩尔长吟。山池之阴，可以
清吾襟；山池之所，可以狎吾侣。凉风忽起，白云时举。”
步苔岸之周流，藉松溪之积阻。邈矣幽兴，飒然清暑。
乃登玉峦，抚金渚。图书载暇，缨弁以序。此焉游处，于
兹宴语。发菱花而不能归，攀桂枝而久延伫。日落池
上，云无处所。尔其秋风既起，秋兴爰至。见藤蓧之幽
娟，弄石泉之明媚。禁林馀雨，增曲霤之华清；御苑清
烟，借遥岩之积翠。是以洗雪烦想，优游雅思。嗟乎！山
中人兮犹未识，池上蛟兮焉可得。顾兰芳与菊滋，从
此赏兮无极。